อินฟราฯฟันด์เกิดปีนี้
นายอภิศักดิ์ ตันติวรวงศ์ รมว.คลัง คาดว่า จะจัดตั้งกองทุนโครงสร้างพื้นฐาน หรืออินฟราสตรัคเจอร์ฟันด์ เสร็จได้ทันภายในปีนี้
14 พ.ย. 2558

นายอภิศักดิ์ ตันติวรวงศ์ รมว.คลัง คาดว่า จะจัดตั้งกองทุนโครงสร้างพื้นฐาน หรืออินฟราสตรัคเจอร์ฟันด์ เสร็จได้ทันภายในปีนี้ โดยจะออกเป็นกองทุนใหญ่เพียงกองเดียว เบื้องต้นออกในวงเงิน 1 แสนล้านบาท แต่สามารถปรับเพิ่มขึ้นได้
ทั้งนี้ การตั้งอินฟราสตรัคเจอร์ฟันด์เพื่อจะได้นำเงินไปลงทุนในโครสร้างพื้นฐานเป็นการให้เอกชนมาร่วมลงทุน จากที่รัฐบาลเข้าไปลงทุนฝ่ายเดียวเป็นการให้เอกชนมาช่วยกันลงทุนทดแทนการลงทุนภาครัฐ 
สำหรับทิศทางเศรษฐกิจนั้น รมว.คลัง ระบุว่า เศรษฐกิจปีหน้าจะดีกว่าปีนี้ จากมาตรการส่งเสริมการลงทุนที่ให้เอกชนนำเงินลงทุนไปหักค่าเสื่อมได้ 2 เท่า จากเดิมที่หักได้เพียง 1 เท่า ซึ่งจะลดต้นทุนของผู้ประกอบการเพื่อเพิ่มประสิทธิภาพการลงทุนได้ในราคาถูก
โดยหวังว่าภาคเอกชนจะตอบรับมาตรการดังกล่าวและลงทุนเพิ่ม ทั้งการลงทุนในเครื่องจักรอุปกรณ์และสิ่งปลูกสร้าง และจากการส่งเสริมการลงทุนในกลุ่มอุตสาหกรรมพิเศษ 5 อุตสาหกรรม และ 6 อุตสาหกรรมใหม่ 
นายอนุสรณ์ ธรรมใจ รองอธิการบดีฝ่ายวิจัยและบริการวิชาการ มหาวิทยาลัยรังสิต กล่าวว่า เศรษฐกิจปีหน้าคาดว่าจะขยายตัว 3.2-4.0% แต่โอกาสที่จะขยายตัว 4% มีความเป็นไปได้น้อยที่สุด ขณะที่การลงทุนโครงสร้างภาครัฐและการบริโภคที่กระเตื้องขึ้น โดยการลงทุนภาครัฐคาดว่าจะเพิ่มขึ้น 8% ขณะที่การบริโภคขยายตัว 6.5% ขณะที่การส่งออกขยายตัว 4% และการนำเข้าขยายตัว 7%